**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για τους κανονισμούς «Οι περί Μηχανοκινήτων Οχημάτων και Τροχαίας Κινήσεως (Τροποποιητικοί) (Αρ. 2) Κανονισμοί του 2021»**

**Παρόντες:**

Μαρίνος Μουσιούττας, πρόεδρος Γιαννάκης Γαβριήλ

Φωτεινή Τσιρίδου Χρίστος Ορφανίδης

Πρόδρομος Αλαμπρίτης Σταύρος Παπαδούρης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 3 και 10 Φεβρουαρίου και στις 19 Μαΐου 2022. Στο πλαίσιο της εξέτασης των υπό αναφορά κανονισμών κλήθηκαν και παρευρέθηκαν ενώπιον της επιτροπής εκπρόσωποι του Τμήματος Οδικών Μεταφορών του Υπουργείου Μεταφορών, Επικοινωνιών και Έργων, του Τμήματος Τροχαίας Αρχηγείου της Αστυνομίας Κύπρου, της ΟΕΒ, της ΠΟΒΕΚ και της Λέσχης Δικαιωμάτων Μοτοσικλετιστών Κύπρου (CMRC). Το Υπουργείο Δικαιοσύνης και Δημοσίας Τάξεως, το ΚΕΒΕ και η Κυπριακή Ομοσπονδία Μοτοσυκλέτας, παρ’ όλο που κλήθηκαν, δεν εκπροσωπήθηκαν στις συνεδριάσεις της επιτροπής.

Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Κώστας Κώστα, Δημήτρης Δημητρίου, Βαλεντίνος Φακοντής, Χρύσανθος Σαββίδης και Ηλίας Μυριάνθους.

Σκοπός των προτεινόμενων κανονισμών, οι οποίοι εκδίδονται δυνάμει του άρθρου 5(1) του περί Μηχανοκινήτων Οχημάτων και Τροχαίας Κινήσεως Νόμου, είναι η τροποποίηση των περί Μηχανοκινήτων Οχημάτων και Τροχαίας Κινήσεως Κανονισμών, ώστε να παρέχεται στους ιδιοκτήτες μοτοποδηλάτων και μοτοσικλετών η δυνατότητα χρήσης πινακίδων με μικρότερες διαστάσεις από αυτές που προβλέπονται στις υφιστάμενες πρόνοιες.

Η προτεινόμενη τροποποίηση κρίθηκε αναγκαία, καθότι με τις υφιστάμενες προδιαγραφές μεγέθους των πινακίδων παρατηρήθηκε δυσκολία στην τοποθέτησή τους λόγω έλλειψης επαρκούς χώρου στις μοτοσικλέτες και στα μοτοποδήλατα.

Στο πλαίσιο της εξέτασης των υπό συζήτηση κανονισμών στην επιτροπή ο εκπρόσωπος του Τμήματος Οδικών Μεταφορών του Υπουργείου Μεταφορών, Επικοινωνιών και Έργων ανέλυσε τις πρόνοιες των προτεινόμενων κανονισμών. Σε ερώτηση μελών της επιτροπής κατά πόσο με τις προτεινόμενες ρυθμίσεις επηρεάζεται η λειτουργία του συστήματος φωτοεπισήμανσης, ο εκπρόσωπος του Τμήματος Οδικών Μεταφορών επιβεβαίωσε ότι δεν υφίσταται τέτοιο ενδεχόμενο.

Η Κοινοβουλευτική Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, υιοθετεί τους σκοπούς και τις επιδιώξεις των κανονισμών και ομόφωνα εισηγείται στη Βουλή την έγκρισή τους.

7 Ιουνίου 2022

Αρ. Φακ.: 23.03.058.089-2021

ΑΔ/ΣΓΘ,ΝΚ/ΧΓ